VRYDAG 21 MAART – AFGEKEUR
Lees Kolossense 1:21-23
" … ook julle … versoen deurdat sy Seun as mens gesterwe het om julle …. onberispelik voor Hom te stel" (22).
Op die bodem van die steengroef van Aswan in Suid-Egipte, lê 'n onvoltooide obelisk (gedenknaald). 'n Paar duisend jaar lê dit al daar. Heelwaarskynlik het Thothemes III dit laat maak. Dit sou die grootste obelisk in die wêreld gewees het. Dit weeg 1 170 ton. Drie sye is heeltemaal afgewerk. Die vierde sy, net gedeeltelik.
Hoekom is dit nooit voltooi nie? Met die afwerking van die vierde sy is 'n krakie in die graniet ontdek.. So 'n hoë agting het die Egiptenaars vir hulle gode gehad, hulle het liewer die kosbare blok graniet laat lê as om dit met 'n krakie in voor een van hulle tempels op te rig.
Die lewende God wat ons dien, se eise is ook baie hoog. Oor die toegang tot sy koninkryk lees ons: "Niks onreins en niemand wat iets … vals doen, sal ooit daarin kom nie (Openb.21:27)." Ons word almal deur God se eis van volmaaktheid uitgesluit om ooit vir sy koninkryk te kwalifiseer.
Gelukkig beoordeel God ons nie volgens ons eie meriete nie. Hy neem ons aan en gee vir ons in sy koninkryk plek op grond van Chritus se volmaaktheid. Die Here Jesus was volmaak. Volmaak in sy gees van liefde en in sy geloof in God; volmaak in sy gehoorsaamheid; volmaak in nederigheid en diens aan sy medemens; volmaak in wat Hy gesê het en in wat Hy gedoen het. Dit is alles die terreine en dinge waarin ons foute maak en kortkom. Hy het nooit sonde gedoen nie. Nooit 'n fout gemaak nie. Van Hom het God gesê: "Dit is my geliefde Seun in wie Ek 'n welbehae het (Mat.3:17)." Jesus se volmaaktheid word op ons rekening geplaas en ons foute, gebreke en sondes is op Hom gelê. Die Bybel sê dit in soveel woorde: "Christus was sonder sonde, maar God het Hom in ons plek as sondaar behandel sodat ons, deur ons eenheid met Hom, deur God vrygespreek kan wees (2 Kor.5:21."
"Here, ek wil vandag, bewus van my swakheid en foute en struikelinge, vertrou in Christus wat my plek ingeneem het en sy plek vir my gegee het."
Posted by Manie on Mar 16th 2014 | Filed in Algemeen | Comments Off
DONDERDAG 20 MAART – VOED DIE VUUR
DONDERDAG VOED DIE VUUR
Lees 2 Timoteus 1:3-7
"… (ek) herinner jou daaraan dat jy die genadegawe wat God jou gegee het … soos 'n vuur weer moet aanblaas" (6).
Genl. Booth, stigter van die Heilsleër, het eens vir 'n paar van sy medewerkers gesê: "Pas die vuur in julle harte op, want dit is geneig om dood te gaan." Net soos 'n vuur op die vuurherd, moet die geestelike vuur in die hart ook met sorg brandend gehou word. 'n Paar eenvoudige take is nodig. Die vuur op die vuurherd moet, eerstens, genoeg lug kry. Vensters moet oop wees, sodat daar 'n trek kan wees. Vir die vuur in die hart moet hemelse lug (geloof) gedurig deur die vensters van gebed invloei. Tweedens, moet die ou as van die vuurherd gereeld verwyder word, anders smoor die vuur. Deur selfondersoek en belydenis van sondeskuld moet die as van die hart se vuur gereeld weggeneem word. 'n Derde en belangrike vereiste vir 'n brandende vuur, is die brandhout. Die vuur moet gedurig gevoed word. Die Woord van God is die brandhout van die vuur in die hart. Die lees en bepeinsing van die Woord van God bring nuwe insig, nuwe gedagtes, nuwe openbaringe na die hart toe en die vuur bly brand.
"Here, vandag wil ek sorg om u vuur, wat U in my hart aangesteek het, brandend te hou."
WOENSDAG 19 MAART – DIE BYBEL EN GEBED
WOENSDAG DIE BYBEL EN GEBED
Deur Dr Andrew Murray
Lees Romeine 15:4- 6
"… opgeteken om ons te leer sodat ons deur die standvastigheid en bemoediging wat die Skrif ons gee, vol hoop kan wees" (4)
Vir ware omgang met God, is die Woord van God en gebed onafskeidbaar. In die binnekamer hoort hulle by mekaar. In die Woord spreek God tot ons en in gebed spreek ons tot God.
Die Woord leer my die God ken tot wie ek moet bid. Dit leer my hoe om te bid soos Hy wil hê. Die Woord leer my wat ek van God mag verwag en gee my heerlike beloftes wat my in gebed aanmoedig.
Die Woord vloei uit God se hart en bring sy gedagtes en sy liefde in my hart. Dan gaan dit weer terug uit my hart na sy hart en so word gebed, 'n gemeenskap tussen God se hart en my hart.
Die Woord leer my God se wil te ken. Die Woord leer my die wil van sy beloftes ken, oor wat Hy vir my wil doen. Dit leer my ook sy wil ken, oor wat ek vir Hom moet doen. So leer ek vertroue ken en so leer ek gehoorsaamheid ken.
Hoe meer ek bid, hoe meer voel ek my behoeftes aan die Woord, en verheug ek my daarin. Hoe meer ek die Woord van God lees, hoe meer stof en krag het ek tot die gebed. Die Gees wat die Woord gespreek het, is ook die Gees van gebed. Hy leer my hoe om die Woord te ontvang en voor God te buig.
Leer om die Woord altyd as van God aan te neem en in die krag daarvan te bid en 'n antwoord te verwag. As ons die Woord in diepe eerbied in die hart en op die lippe neem voor God, word dit 'n bron van hemelse krag en seën. Alles wat die Woord van God sê, het hemelse, goddelike lewenskrag, wat ons sterk maak en in staat stel om groot dinge van God te vra en te ontvang.
"Here vandag wil ek hierdie weg volg."
DINSDAG18 MAART – `N TYD VAN VEREFFENING
DINSDAG 'N TYD VAN VEREFFENING
Lees Romeine 2:1-8
"Hy sal elkeen vergeld volgens sy dade …" (6)
'n Man het soos volg aan sy koerant geskryf: "Ek het op Sondae geploeg, op Sondae geëg en gesaai, op Sondae watergelei, op Sondae geoes en op Sondae my graan weggery. My oes was die beste in die buurt en nog nooit het ek in Oktober so 'n groot oes gehad nie."
Die redakteur van die koerant was nie 'n Christen nie en die korrespondent het verwag die koerant sou op een of ander manier met die Christelike geloof draaksteek.
Hy het net 'n kort briefie van die koerant se redakteur ontvang met die woorde: "Ontvangs van u brief word erken, maar laat ons asb. toe om u daaraan te herinner dat God nie sy rekeninge in Oktober vereffen nie."
Dit is ook die teregwysing in God se Woord: "Omdat die verkeerde daad nie meteens gestraf word nie, hou mense eenvoudig aan om verkeerd te doen. (Pred.8:11)."
As alle sondes dadelik gestraf wou word, sou die mense baie versigtig gewees het om nie iets verkeerd te doen nie. Maar nou doen mense die gruwelikste dinge en niks gebeur met hulle nie. Niks gebeur dadelik met hulle nie! Met uitdagende houding volhard hulle in hulle sonde.
Die rekening word egter vorentoe vereffen. Dit is soos iemand wat op skuld koop en op skuld koop en op skuld koop, en niks gebeur nie. Maar op 'n dag kom die rekening en dan die aanmaning en dan die dagvaarding. "En ek het 'n groot wit troon gesien en die Een wat daarop sit … en die boeke is oopgemaak … Die dooies is geoordeel volgens wat daar in die boeke geskrywe staan volgens alles wat hulle gedoen het (Openb.20:11)."
Daar is 'n rede waarom die vereffening van die sondaar se rekening by God tot die laaste uitgestel word. "… Hy is geduldig met julle, omdat Hy nie wil hê dat iemand verlore gaan nie; Hy wil hê dat almal hulle moet bekeer (2 Pet. 3:9)." Dit is verstandig om die opgeloopte rekening by God, in herinnering te bring en hulp te soek, by die Een wat die rekening vir ons betaal het. "In Hom het ons die verlossing deur sy bloed, die vergifnis van die misdade na die rykdom van sy genade (Ef.1:7)."